    Nígbà ti ọkùnrín náà dákẹ́ ọ̀rọ̀ i sọ mo fèsì fún un, mo ní: “Ìrìnkèrindò, mo dúpẹ́ lọ́wọ́ rẹ gidigidi. Kò sí bí a ti le ṣe ifa kí ó má hùwà èkùrọ́, kò sí bí a ti le ṣe ẹni ti o ń ká[kiri ẹ̀yìn odi kí ọgbọ́n rẹ̀ má ta ẹni tí kò kúrò lójú kan yọ. Mo dá ṣaṣa àgbẹ̀, ọ̀bùn ará ìlú ni. Gẹ́gẹ́ bí mo ti sọ fún ọ lóru àná, ó pẹ ti mo ti ń gbúròó rẹ nítorí àti ajá àti ẹran a máa wí nípa tìrẹ pé, ‘Ọlọ́gbọ́n ni Ìrìnkèrindò i ṣe.’ Ìdí rẹ̀ tí mo fi dúpẹ́ lọ́wọ́ rẹ fún ọ̀rọ̀ tí o sọ ni èyí, afooresúníiṣe kún inú ayé, wọ́n dàbí paramọ́lẹ̀ láàrin àwọn ọmọ ènìyàn. Ǹjẹ́ ìwọ mọ̀ pé ẹni tí o wà nínú ìdààmú owó tí a yá lówó tún lè padà kí ó wí pé a yá òun nítorí a jẹ́ amùsùwà ni ! Síbẹ̀ irú àwọn wọ̀n-ọn nì pọ̀ nínnú ayé suu. Wọ́n dàbí òkúta kọ̀bìtì sí ojú ọ̀nà àwọn èrò ẹ̀yìn. Wọ́n ti ba iwájú jẹ́, àwọn tí ó bá ti bá wọn pàdé lẹ́ẹ̀kan kò níí fẹ́ ran àwọn ẹlòmíràn lọ́wọ́ mọ́. Ṣùgbọ́n ìyànjú mi ni èyí pé, kí á má tì tirí  ẹni búburú hùwà búburú, nítorí pé bí a bá wí pé kí a bẹ́gi a lè bẹ́ ènìyàn, bí a bá wí pé kí a fi oore ṣíṣe sílẹ̀ pátápátá, alè dá àwọn ọmọlúàbí lórí. Kí ní kan ṣa ni, a kò gbọ̀dọ̀ màa ṣoore bí òmùgọ̀, kí a máa so ẹ̀wọ̀n góòlù mọ́ ẹlẹ́dẹ̀ lọ́rùn, ẹni tí ó bá mọ iyì wúrà ni kí a ta wúrà wa fún. Ọ̀rọ̀ púpọ̀, irọ́ ló ń mú wá, ọ̀rọ̀ mi kò ní gùn gbọ̀ọ̀rọ̀, mo dúpẹ́ lọ́wọ́ rẹ nítorí o moore ṣùgbọ́n ko tíi sí nǹkan tí mo ṣe fún ọ rárá, bí a bá fi ọ́ wé ogunlọ́gọ̀ àwọn ẹlòmíràn tí wọ́n ti de sàkání ilé wa.”
    Nigba ti okunrin naa dake oro i so mo fesi fun un, mo ni: “Irinkerindo, mo dupe lowo re gidigidi. Ko si bi a ti le se ifa ki o ma huwa ekuro, ko si bi a ti le se eni ti o n ka[kiri eyin odi ki ogbon re ma ta eni ti ko kuro loju kan yo. Mo da sasa agbe, obun ara ilu ni. Gege bi mo ti so fun o loru ana, o pe ti mo ti n gburoo re nitori ati aja ati eran a maa wi nipa tire pe, ‘Ologbon ni Irinkerindo i se.’ Idi re ti mo fi dupe lowo re fun oro ti o so ni eyi, afooresuniise kun inu aye, won dabi paramole laarin awon omo eniyan. Nje iwo mo pe eni ti o wa ninu idaamu owo ti a ya lowo tun le pada ki o wi pe a ya oun nitori a je amusuwa ni ! Sibe iru awon won-on ni po ninnu aye suu. Won dabi okuta kobiti si oju ona awon ero eyin. Won ti ba iwaju je, awon ti o ba ti ba won pade leekan ko nii fe ran awon elomiran lowo mo. Sugbon iyanju mi ni eyi pe, ki a ma ti tiri  eni buburu huwa buburu, nitori pe bi a ba wi pe ki a begi a le be eniyan, bi a ba wi pe ki a fi oore sise sile patapata, ale da awon omoluabi lori. Ki ni kan sa ni, a ko gbodo maa soore bi omugo, ki a maa so ewon goolu mo elede lorun, eni ti o ba mo iyi wura ni ki a ta wura wa fun. Oro pupo, iro lo n mu wa, oro mi ko ni gun gbooro, mo dupe lowo re nitori o moore sugbon ko tii si nnkan ti mo se fun o rara, bi a ba fi o we ogunlogo awon elomiran ti won ti de sakani ile wa.”